הח"כ מצהיר: סגל פנה אלי כבר כחודשיים לפני השידור • אחותו של הח"כ: "מחזרים ששומעים כי אני אחותו של אורן מעדיפים להתרחק ממני"
אורן חזן מאשים את חדשות ערוץ 2 ועמית סגל בפירוק מערכת היחסים שלו ושל בת זוגו – כך עולה מתצהיר שהגיש חבר-הכנסת מהליכוד במסגרת תביעת הדיבה שהגיש נגד סגל. חזן תבע את סגל בעקבות כתבת תחקיר ששודרה במהדורת החדשות של ערוץ 2 לפני כשנה, ובה נחשפו פרטים על עברו. הכתבה של סגל כללה עדויות ומסמכים שייחסו לחזן "ניהול קזינו, הזמנת נערות ליווי ללקוחות וגם שימוש בסמים קשים" בבית-מלון ומתחם הימורים שבו הועסק בבולגריה. חזן טוען בפני בית-המשפט כי מדובר בכמה מ"דברי ההכפשה וההשמצה החמורים שידעה הארץ", ודורש מסגל לשלם לו פיצויים בסך מיליון שקל. סגל, בכתב הגנה שהגיש לפני כחצי שנה באמצעות עורכי-הדין של חברת החדשות, הצהיר כי הוא עומד מאחורי העובדות שנכללו בתחקיר. בתצהיר שהוגש לבית-משפט השלום בתל-אביב לפני ימים אחדים שב וגולל חזן את הנזקים הרבים שלטענתו נגרמו לו בשל שידור התחקיר – ובכללם השעיה מניהול ישיבות מליאת הכנסת (מתוקף כהונתו כסגן יושב הראש), "פגיעה בבני משפחתי" ו"החמרה במצב בריאותי, הקשה בלאו הכי". לטענת חזן, בשל התחקיר (המכונה בתצהיר "התחקיר", במרכאות) "נמנע ממנו" להצטרף ליוזמות חקיקה חשובות, וכי "אישי ציבור, ביניהם בכירים ביותר, התנערו ממני, וגם לא שובצתי לאירועים ממלכתיים ולמשלחות פרלמנטריות". בכתב התביעה טען חזן כי בעקבות הפרסומים בערוץ 2 הוא אינו מוזמן יותר לארוחות שבת בבית הוריה של זוגתו. כעת, כשבעה חודשים לאחר מכן, הוא מאשים את עמית סגל בכך שזוגתו עזבה אותו. "יחסינו הלכו והתערערו, ובסופו של דבר נפרדנו על רקע ההשמצות המתוארות לעיל", כתב חבר-הכנסת בתצהיר, והוסיף: "לא משום שלא האמינה לי ובי, חלילה, אלא משום שבהיותה אדם פרטי לא עמדה בהמולה התקשורתית הגסה שהתעוררה עקב פרסום התחקיר של הנתבע". לצד תצהירו של חזן הוגש גם תצהיר קצר מטעם אחותו, ליהי. "מאז פרסום תחקירו של מר סגל מתייחסים אלי אנשים רבים כמצורעת וכמוקצה מחמת מיאוס", טוענת האחות, ומוסיפה: "מחזרים ששומעים כי אני אחותו של אורן מעדיפים להתרחק ממני ולנתק כל קשר עמי". לטענתה, בעקבות התחקיר אף נאלצה להפסיק את לימודיה. נוסף לתיאור ההשלכות המיוחסות לתחקיר, תצהירו של ח"כ חזן מאפשר לבחון שנית טענה שהעלה בכתב התביעה שלו (ובמכתב האיומים ששלח לאחר שידור הכתבה), ולפיה הוצע לו להגיב על הממצאים רק כשעתיים וחצי לפני שידור המהדורה. סגל, בכתב ההגנה שהגיש, טען כי ניסה להשיג את חזן עוד לפני כן, ואף הציע לו להגיע לאולפן ולהגיב לדברים בגוף ראשון. לפי התצהיר שהגיש חזן, סגל פנה אליו כחודשיים לפני כן ושאל אותו שאלות על מעשיו בבולגריה. "במהלך החודשים אפריל ומאי [2015] שלח לי הנתבע מספר הודעות סמס והתקשר אלי טלפונית עם שאלות שכל אחת מהן הזויה מקודמתה, כמו למשל אם הייתי עצור בבולגריה שמונה חודשים, או אם הייתי מבוקש על-ידי האינטרפול", כתב חזן בתצהיר. יצוין כי יממה לאחר שידור התחקיר נחשף במהדורת "מבט" בערוץ 1 כי ממשלת בולגריה הכריזה על ח"כ חזן כעל אישיות בלתי רצויה בתחומה עוד לפני השבעתו כחבר-כנסת, וביקשה מיו"ר הכנסת יולי אדלשטיין להרחיקו מכל פעילות רשמית שבה מעורבים נציגים בולגרים. לקראת סוף התצהיר מתייחס חזן גם למסמכים ולחומרים מצולמים שהועברו לו מידי חדשות ערוץ 2 בהוראת בית-המשפט. לטענתו, עבר על כל החומר והתרשם כי לא ניתן להסיק ממנו שיש ממש בטענות שהובאו בתחקיר, וכי "חלק גדול" ממנו אינו יכול לשמש כראיה בבית-משפט. "מה שמצאתי בו הוא פסיפס של דברי רכילות והשמצה, שחלקם הושמעו באנגלית, ובחלקי משפטים ומלים, בפי דוברים שהשפה האנגלית לא שגורה בפיהם, וחלקם פשוט נוסחו או עוותו מעבר לכל פרופורציה תוך שינוי תוכנם האמיתי וכוונתם", כתב. יצוין כי לצד עדויות מפי מרואיינים שונים, בתחקיר ובכתבת המשך ששודרה למחרת גם הוצגו מסמכים והודעות אימייל בחתימת חזן, שבהן הוא מחלק הוראות בעניין הקזינו ומזדהה כמנכ"ל וכ"אחד מהשותפים". 18448-10-15 לעיון בתצהיר של ח"כ אורן חזן להורדת הקובץ (PDF, 1.32MB)